| MGPjr 2015 |
| --- |
|  |
| **Dato:** | 7. november 2015 |
| **Sted:** | Oslo Spektrum |
| **Programledere:** | Margrethe Røed |
| **Arrangør:** | Norsk rikskringkasting |
| **Deltakere:** | 10 |
| **Vinner:** | «Du gjør mæ så glad» |
| **Artist:** | Thea Floer Kulseng |
| 

|  |  |
| --- | --- |
| MGPjr 2014 | MGPjr 2016 |

 |

**Melodi Grand Prix Junior 2015**, offisielt **MGPjr 2015**, var den 14. utgaven av MGPjr, Norsk rikskringkastings sangkonkurranse for barn mellom 8 og 15 år. Konkurransen ble arrangert i Oslo Spektrum lørdag 7. november 2015, og ti sanger deltok. Vinneren ble Thea med «Du gjør mæ så glad».

Sendingen
---------

NRK fikk inn 728 melodier i den åpne konkurransen, og en jury plukket ut ti av dem til finalen i Oslo Spektrum lørdag 7. november 2015. Duoen Margrethe Røed og Tooji skulle være programledere for fjerde år på rad, men Tooji måtte trekke seg fra jobben på grunn av en musikkvideo. Dermed ledet Margrethe Røed sendingen alene. For første gang var det ingen band eller grupper blant deltakerne, bare soloartister. For første gang ble MGPjr tolket til tegnspråk.

Sendingen åpnet med at illusjonisten Alexx Alexxander «tryllet» fram programleder Margrethe, før de ti artistene framførte sangene sine. Tv-seerne stemte fire av dem videre til superfinalen via SMS og internettsiden til MGPjr. Før de fire superfinalistene ble offentliggjort, framførte tidligere MGPjr-deltaker Henrik Høven sangen «Ungettable Girl» og deretter framførte årets finalister BlimE!-låten «Dilla på». 

I superfinalen framførte de fire superfinalistene sangene sine på nytt, før seerne stemte på nytt. En gruppe deltakere fra Ungdommens kulturmønstring og tidligere MGPjr-deltakere sto for pauseunderholdningen før vinneren ble kåret. Bare førsteplassen ble offentliggjort, og vinneren ble tolv år gamle Thea Floer Kulseng fra Harstad med sangen «Du gjør mæ så glad».

Resultat
--------

**Første runde**

| Nr. | Tittel | Artist | Fullt navn | Status |
| --- | --- | --- | --- | --- |
| 1 | «Hjerterytmen» | Emma Noor | Emma Noor Løvslett | Ute |
| 2 | «Supergutt» | Karoline | Karoline Torgauten | Ute |
| 3 | «Vær deg selv» | Espen Fernando | Espen Fernando Aarvik | Superfinale |
| 4 | «Du gjør mæ så glad» | Thea | Thea Floer Kulseng | Superfinale |
| 5 | «Åpent hav» | Torunn | Torunn Skaug | Ute |
| 6 | «Kan det bli du og jeg?» | Henrik | Henrik Hellum | Superfinale |
| 7 | «Gi slipp på alt stress» | Nora | Nora Toure Idrissou | Ute |
| 8 | «Drømmeland» | Ellen | Ellen Aabol | Ute |
| 9 | «Redd meg» | General Chesz | Azad Lona Altinpinar | Ute |
| 10 | «Aiaiaiai» | Emmy | Emmy Kristine Guttulsrud Kristiansen | Superfinale |

**Superfinalen**

I superfinalen møttes de fire deltakerne som fikk mest stemmer av publikum i første runde. Bare vinneren ble offentliggjort. 

| Nr. | Tittel | Artist | Plass |
| --- | --- | --- | --- |
| 3 | «Vær deg selv» | Espen Fernando | – |
| **4** | **«Du gjør mæ så glad»** | **Thea** | **1** |
| 6 | «Kan det bli du og jeg?» | Henrik | – |
| 10 | «Aiaiaiai» | Emmy | – |

Hendelser
---------

Tooji skulle egentlig ha ledet sendingen sammen med Margrethe Røed, men NRK avsluttet kontrakten med artisten sommeren 2015. Årsaken var at Tooji hadde gitt ut en musikkvideo der han stilte opp naken og simulerte en elskovsscene med en prest i en kirke. NRKs underholdningsredaktør Charlo Halvorsen uttalte til *VG Nett* at musikkvideoen «hadde et eksplisitt seksuelt innhold, som ikke var forenlig med å lede et barneprogram.» Tooji mente selv at han hadde fått sparken fra programlederjobben, noe Halvorsen avviste.

NRK ga ut de norske sangene på samlealbumet *MGPjr 2015*. Albumet lå ni uker på VG-lista og nådde fjerdeplass som høyeste notering. Sendingen på NRK1 samlet 624 000 seere og fikk en markedsandel på 77 prosent i aldersgruppen 2 til 11 år.

Se også
-------

* Melodi Grand Prix 2015

Referanser
----------

1. 1 2  Husby, Marcus (8. juni 2015). «Tooji slutter som NRK-programleder». *VG Nett*.
2. ↑  «Her er årets finalister!». Norsk rikskringkasting. 21. mai 2015. Arkivert fra originalen 29. november 2016. Besøkt 18. november 2016.
3. 1 2  «MGPjr – finale 2015». Norsk rikskringkasting. 7. november 2015. Besøkt 18. november 2016.
4. ↑  «VG-lista for MGPjr 2015». VG Nett. Besøkt 18. november 2016.
5. ↑  Schou, Øyvind (14. november 2015). «624.000 så Emmy synge». *Drammens Tidende*.

Eksterne lenker
---------------

* MGPjr – offisiell side

| * v
* d
* r
MGPjr – Melodi Grand Prix Junior |
| --- |
|  | 
* 2002
* 2003
* 2004
* 2005
* 2006
* 2007
* 2008
* 2009
* 2010
* 2011
* 2012
* 2013
* 2014
* 2015
* 2016
* 2017
* 2018
* 2019
* 2020
* 2021
* 2022

 | Norges flagg |
| 
* *Se også*: Junior Eurovision Song Contest
* MGP Nordic

 |